b'\n_START_ARTICLE_\nPeter Klinar\n_START_SECTION_\n\xc5\xbdivljenje\n_START_PARAGRAPH_\nPeter Klinar se je rodil 22. marca 1934 v Ljubljani, umrl je 10. aprila 1994 v Kranjski Gori. Klasi\xc4\x8dno gimnazijo je kon\xc4\x8dal v Ljubljani in nadaljeval \xc5\xa1olanje na Pravni fakulteti v Ljubljani, kjer je leta 1957 diplomiral. Magistriral je leta 1967 na Visoki \xc5\xa1oli za politi\xc4\x8dne vede z naslovom Vloga politi\xc4\x8dnih partij v zakonodajnem procesu me\xc5\xa1\xc4\x8danske predstavni\xc5\xa1ke demokracije. Leta 1974 je na Fakulteti za sociologijo, politi\xc4\x8dne vede in novinarstvo v Ljubljani doktoriral z doktorsko disertacijo Sociolo\xc5\xa1ki vidiki mednarodnih migracij v lu\xc4\x8di odnosov med imigrantsko dru\xc5\xbebo in imigrantskimi skupnostmi . Med letoma 1957 in 1961 je deloval kot sodnik Okrajnega sodi\xc5\xa1\xc4\x8da v Celju. Pozneje se je zaposlil na Fakulteti za sociologijo, politi\xc4\x8dne vede in novinarstvo, kjer je leta 1980 dobil naziv rednega profesorja za ob\xc4\x8do sociologijo. Bil je nosilec predmeta Ob\xc4\x8da sociologija. Od leta 1961 pa vse do svoje smrti je seznanjal \xc5\xa1tudente na dodiplomski ravni s temeljnim sociolo\xc5\xa1kim znanjem. Prav tako je sodeloval pri izvajanju podiplomskih dru\xc5\xbeboslovnih programov nekaterih drugih strok (kot na primer medicina) in sodeloval na drugih univerzah v biv\xc5\xa1i Jugoslaviji tako na diplomskem kot podiplomskem \xc5\xa1tudiju. Sodeloval je tudi v \xc5\xa1tevilnih znanstvenih raziskovalnih projektih znotraj jugoslovanskih meja in v mednarodnem okviru. Med drugim je bil del raziskovalnega komiteja za sociologijo migracij Mednarodnega sociolo\xc5\xa1kega zdru\xc5\xbeenja (ISA). Deloval je tudi v okviru slovenske raziskovalne skupnosti in bil \xc4\x8dlan strokovnih edicij in uredni\xc5\xa1kih odborov revij. Zaslu\xc5\xbeen je za profesionalno uveljavitev in institucionalno ureditev sociologije na slovenskih tleh._NEWLINE_Nekaj let je bil predstojnik katedre za sociologijo na FSPN, v dveh mandatih je bil prodekan, v obdobju od 1983 do 1985 pa dekan FSPN. Ob reorganizaciji in preimenovanju fakultete 1991 je postal prvi predstojnik Oddelka za sociologijo na FDV. Leta 1989 je Peter Klinar skupaj s soavtorji, sodelavci - raziskovalci javnega mnenja (Niko To\xc5\xa1, Bo\xc5\xa1tjan Marki\xc4\x8d, Zdenko Roter in Cveto Trampu\xc5\xbe) prejel nagrado Sklada Borisa Kidri\xc4\x8da za delo Slovensko javno mnenje 1987 in druge znanstvene publikacije v letih 1987 in 1988.\n_START_SECTION_\nDelo\n_START_PARAGRAPH_\nPeter Klinar velja za utemeljitelja sociolo\xc5\xa1kih vidikov mednarodnih migracij in je eden od za\xc4\x8detnikov sistemati\xc4\x8dnega empiri\xc4\x8dnega raziskovanja slovenskega javnega mnenja, saj je bil soustanovitelj programa z naslovom Slovensko javno mnenje 1968. Zaslu\xc5\xbeen je tudi za razvoj in uveljavitev programov dru\xc5\xbeboslovne publicistike. Na tem podro\xc4\x8dju je bil snovalec, \xc4\x8dlan uredni\xc5\xa1kega kolegija Teorije in prakse in urednik knji\xc5\xbene zbirke Teorija in praksa._NEWLINE_Svoje delo je objavil v samostojnih publikacijah in v mnogih \xc4\x8dlankih in poro\xc4\x8dilih v strokovnih revijah in zbornikih tako v biv\xc5\xa1i Jugoslaviji kot v tujini. Njegovi prispevki so iz\xc5\xa1li v publikacijah v Leipzigu (1965), Torontu (1976), Stockholmu (1981), New Yorku (1984), Frankfurtu (1985) in podobno._NEWLINE_Njegovo pionirsko delo je knjiga Mednarodne migracije: sociolo\xc5\xa1ki vidiki mednarodnih migracij v lu\xc4\x8di odnosov med imigrantsko dru\xc5\xbebo in imigrantskimi skupnostmi (1976). Gre za prvo \xc5\xa1tudijo v Sloveniji, ki se je sistemati\xc4\x8dno ukvarjala s to temo, prva sistemati\xc4\x8dna sociolo\xc5\xa1ka predstavitev migracij v slovenskem jeziku. V svojih preostalih knjigah se je ukvarjal z raziskovanjem druge generacije migrantov, z integracijskimi in dezintegracijskimi dejavnikih v mednacionalnih odnosih v biv\xc5\xa1i Jugoslaviji, s kvaliteto \xc5\xbeivljenja v Sloveniji v kriznih razmerah, z vrednotenjem dela in poklicev in z \xc5\xbeivljenjskim stilom Slovencev.\n_START_SECTION_\nKlinarjeve nagrade\n_START_PARAGRAPH_\nFakulteta za dru\xc5\xbebene vede od leta 1997 podeljuje t. i. Priznanja iz Klinarjevega sklada za najbolj\xc5\xa1o diplomsko, magistrsko ali doktorsko nalogo s podro\xc4\x8dja etni\xc4\x8dnih skupin, migracij ali dru\xc5\xbebene slojevitosti in priznanje za najbolj\xc5\xa1e delo (diplomska ali magistrska nalogo ali doktorat), ki temelji na podatkih iz Arhiva dru\xc5\xbeboslovnih podatkov na FDV (katerakoli tema).\n_START_SECTION_\n\xc4\x8cas predsedovanju SSD\n_START_PARAGRAPH_\nPeter Klinar je bil predsednik Slovenskega sociolo\xc5\xa1kega dru\xc5\xa1tva v letih 1980-1983. Slovensko sociolo\xc5\xa1ko dru\xc5\xa1tvo je organizacijsko okrepil, predvsem s pomo\xc4\x8djo strokovnih sekcij in regionalnih dru\xc5\xa1tev. V obdobju njegovega predsedovanja dru\xc5\xa1tvu je organiziral sociolo\xc5\xa1ka strokovna sre\xc4\x8danja, ki so prav po njegovi zaslugi postala tradicionalna. V okviru teh sre\xc4\x8danj je uredil tri zbornike. Upravni odbor dru\xc5\xa1tva mu je za zasluge pri delovanju dru\xc5\xa1tva podelil naziv \xc4\x8dastnega \xc4\x8dlana Slovenskega sociolo\xc5\xa1kega dru\xc5\xa1tva.'